Midt- og Vestjyllands Politi beder offentligheden om hjælp i en sag om ulovlig hamp-produktion.

I september konfiskerede Midt- og Vestjyllands Politi en større mængde hampplanter fra en mark i Thy. Dengang blev en mand anholdt og sigtet for overtrædelse af straffeloven. Nu beder Midt- og Vestjyllands Politi offentligheden om hjælp til at finde en person, der kan have oplysninger i sagen. Den efterlyste mand blev den 11. september optaget af videokameraer i Dagli’Brugsen, Frøstrup, samtidig med, at den person, der er anholdt i sagen var i butikken. Manden politiet leder efter købte redskaber, som ifølge politiets oplysninger skulle bruges til forarbejdning af planterne. Politiet er derfor interesseret i at komme i kontakt med manden. Manden beskrives som 18-28 år, ca. 180 cm høj, spinkel af bygning og med lyst kort hår. På videooptagelserne ses han iført en sort jakke med hvidt skrift på venstre bryst. Under jakken bar han en grå hættetrøje, og han var iført blå bukser og sorte sko. Politiet vil gerne i kontakt med borgere, der genkender manden. Oplysninger i sagen kan gives til politiet på tlf. 114.